钦定古今图书集成/明伦汇编/官常典/第755卷 > 范箴听 杨铉 李梦禧 张世禧〈子懋赏 懋官〉
## 钦定古今图书集成/明伦汇编/官常典/第755卷 > 范箴听 杨铉 李梦禧 张世禧〈子懋赏 懋官〉

《周》。〈失名。〉　郝奇遇：

按《明外史汤文琼传》：“时都城以布衣尽节者，又有范
箴听、杨铉、李梦禧、张世禧辈。福王建国，丧乱益甚，且
见闻不详，未能尽表章也。箴听端方有义行。高攀龙
讲学都下，受业其门。魏国公徐允祯延为馆宾，见允
祯骄，数规谏。允祯或倨见他客。箴听至，辄敛容。贼入，
置一棺，偃卧其上，绝食七日死。”铉善写真，京师陷，携
二子赴井死。梦禧负志节，疏财尚义，与妻杜氏、二子、
二女、一婢，俱缢死。世禧，儒士也，亦与二子懋赏、懋官，
俱缢死。又有周姓者，悲愤槌胸，呕血数升死。而柏乡
人郝奇遇，居京师，闻变，谓其妻曰：“我欲死难，汝能之
乎？”妻曰：“能。”遂先死。奇遇瘗毕，仰药死。